Chen Qi
Chen Qi (hiina keeles 陈杞 Chén Jǐ; sündinud 15. aprillil 1984 Nantongis Jiangsu provintsis) on Hiina meeslauatennisist, Ateena olümpiavõitja 2004. aastal. Chen alustas lauatennisetreeninguid 1990 Nantongi vaba aja spordikoolis. 12-aastaselt jõudis ta juba provintsi koondisse. 1998 tuli ta Hiina juunioride meistrivõistlustel kümnendaks. 1999 tuli ta Hiina juunioride meistrivõistlustel meeskondlikule teisele kohale ja arvati riigi duubelkoondisse. Ta oli siis 15-aastane ja püsib Hiina koondises tänapäevani. 2002 jõudis ta Hiina esinduskoondisse. Alates 2004. aasta jaanuarist kuulub ta maailma esikümnesse, ehkki kõrgeim koht on olnud kuues. 2003 tuli ta Hiina meistrivõistlustel meeskondlikult teiseks ja paarismängus koos Ma Liniga kolmandaks. Samal aastal võitis ta paarismängus Hiina, Jaapani ja Korea lahtised meistrivõistlused paarismängus, tuli kaheksandaks Malaisia, neljandaks Taani ja teisele kohale Rootsi lahtistel meistrivõistlustel. Üksikmängus oli ta Koreas ja Rootsis teine ja Saksamaa lahtistel meistrivõistlustel neljas. Niisuguse seeria järel otsustati ta arvata Hiina koondisse järgmisel aastal toimuvateks olümpiamängudeks. 2004. aasta suveolümpiamängudel Ateenas tuli ta paarismängus koos Ma Liniga olümpiavõitjaks. Nad asetati 16 parema hulka ilma mänguta, seejärel võitsid hollandlased Danny Heisteri ja Trinko Keeni 4:2, veerandfinaalis poolakad Lucjan Błaszczyki ja Tomasz Krzeszewski 4:1, poolfinaalis taanlased Michael Maze ja Finn Tugwelli 4:2 ning finaalis Hongkongi sportlased Lai Chak Ko ja Ching Li 4:2. Chen oli sel ajal 20-aastane ja on kõigi aegade noorim lauatennise meespaarismängu olümpiavõitja. Samal aastal võitis ta koos Ma Liniga Hiina, Kreeka ja Singapuri lahtised meistrivõistlused ja individuaalselt Jaapani lahtised meistrivõistlused. 2005. aastal tuli ta Shanghais maailmameistrivõistlustel paarismängus koos Ma Liniga paarismängus pronksmedalile. Poolfinaalis kaotasid nad üllatuslikult sakslastele Timo Bollile ja Christian Süßile. Samal aastal võitis ta koos Wang Liqiniga Hiina lahtised meistrivõistlused. 2006. aastal tuli ta Bremenis meeskondlikuks maailmameistriks koos Ma Lini, Wang Liqini ja Wang Haoga. Finaalis alistati Lõuna-Korea. Samal aastal võitis ta koos Wang Liqiniga Hiina, Ma Liniga Singapuri ja Kuveidi ning Wang Haoga Horvaatia lahtised meistrivõistlused. 2007. aastal tuli ta Zagrebis koos Ma Liniga meespaarismängus maailmameistriks. Finaalis alistasid nad Wang Liqini ja Wang Hao. Samal aastal võitis Chen meeskondliku maailma karika. Ta võitis koos Wang Haoga Hiina, koos Wang Liqiniga Jaapani ja Sloveenia ning individuaalselt Venemaa ja Austria lahtised meistrivõistlused. 2008. aasta suveolümpiamängudel Pekingis oli ta Hiina koondise reservmängija. Mängima teda ei pandud. Sama juhtus maailmameistrivõistlustel Guangzhous: Hiina võitis, Chen oli varumängija, kes võistlema ei pääsenud. Samal aastal võitis ta koos Li Pingiga Singapuri ja koos Ma Liniga Katari lahtised meistrivõistlused. 2009. aastal tuli ta Yokohamas meespaarismängus koos Wang Haoga maailmameistriks. Finaalis võitsid nad oma kaasmaalased Ma Longi ja Xu Xini. Samal aastal võitis ta koos Ma Liniga Kuveidi lahtised meistrivõistlused. Chen Qi on vasakukäeline ja 174 cm pikk.